recursal/SuperWikiNEXT-32B huggingface dataset:
**குறிப்புரை** என்னும் இலக்கணத் தொடரைத் தொல்காப்பியம் குறிப்பிடுகிறது. இத்தொடரை அது **இன்ன என்னும் குறிப்புரை** என்று தெளிவாக்கிக் குறிப்பிடுகிறது. இந்த வகையான குறிப்புரைப் பேச்சு இலக்கியங்களில் மட்டுமே வரும். பேச்சு மொழியில் இவ்வாறு கூறப்பட்டால் அது உருவகம் எனக் கொள்ளப்படும். வாராத இயற்கைப் பொருளை வா என்று அழைப்பதும், பேசாத பொருள்களைப் பேசுவது போலக் கூறுவதும் இயற்கைஐயின்மேல் தன் குறிப்பை ஏற்றும் குறிப்புரை ஆகும் என அது குறிப்பிடுகிறது.

எடுத்துக்காட்டு
---------------

தொல்காப்பியம் குறிப்பிடும் இந்த வகையான குறிப்புரை இரண்டு வகையில் அமையும். தொல்காப்பிய உரையாசிரியர் இளம்பூரணர் அவற்றிற்குத் தரும் எடுத்துக்காட்டுகள் இவை:

வாரா மரபின வரக் கூறுதல்
மலை வந்து கிடந்தது. நெறி வந்து கிடந்தது. - இவறை இக்காலத்தில் மலை அருகில் வந்தது. இந்த வழி கருவூருக்குப் போகும். - என்றெல்லாம் பேசுகிறோம்.
என்னா மரபின எனக் கூறுதல்
நிலம் வல்லென்றது, நீர் தண்ணென்றது, இலை பச்சென்றது - இப்படி வரும். வனமையாகக் கெட்டிப்பட்டுக் கிடத்தல் நிலத்தின் இயல்பு. இதனை வன்மை ஆயிற்று எனக் கூறுதல் கூறுபவனின் குறிப்பு.
புலவர் பிசிராந்தையார் "அன்னச் சேவல், அன்னச் சேவல்" என அழைத்து கோப்பெருஞ் சோழனிடம் தன்னைப்பற்றித் தூது சொல்லி அவை அணிந்துகொள்ளாத அணிகலன்களை அவனிடமிருந்து பரிசாகப் பெற்றுக்கொள்ளுமாறு கூறும் புறநானூற்றுப் பாடல் குறிப்புரை இலக்கணப் பாங்கிற்கு இலக்கியமாகத் திகழ்கிறது.

அடிக்குறிப்பு
-------------

1. ↑  வாரா மரபின வரக் கூறுதலும்  
என்னா மரபின எனக் கூறுதலும்  
அன்னவை எல்லாம் அவற்று அவற்று இயலான்  
**இன்ன என்னும் குறிப்புரை** ஆகும்.(தொல்காப்பியம் எச்ச-இயல் 26)

வெளி இணைப்பு
------------

* அங்கிலத்தில் 'என்ன என்னும் குறிப்புரை' - pathetic fallacy
**கப்பா** பப்படம் (Kappa pappadam) என்பது தென்னிந்திய மாநிலமான கேரளாவைச் சேர்ந்த பல்வேறு வகையான பாப்படங்களுள் ஒன்றாகும். மலையாளத்தில் 'கப்பா' என்பது மரவள்ளிக்கிழங்கினை குறிப்பதாகும். இந்த அப்பளத்தின் மூலப் பொருள் மரவள்ளிக் கிழங்கு என்பதால் இது கப்பா பப்படம் எனப் பெயர்பெற்றது.

கப்பா பப்படம் வழக்கமாகச் சிற்றுண்டியாகவோ அல்லது அரிசி சார்ந்த உணவுக்குத் துணையாக வழங்கப்படுகிறது.

பகத் பாசில் நடித்து 2017ல் வெளிவந்த மலையாள திரைப்படம் ஒன்றிற்குக் கப்பா பப்படம் என்று பெயரிடப்பட்டுள்ளது.

தேவையான பொருட்கள் மற்றும் தயாரிப்பு
-----------------------------------

இதன் முக்கிய மூலப்பொருட்களாக, மரவள்ளிக்கிழங்கு, சிவப்பு மிளகாய், மிளகுத்தூள், உப்பு, சீரகம் மற்றும் பெருங்காயம் கலந்து செய்யப்படுகிறது. கப்பா பப்படத்தின் சிறப்பானது இதன் பழுப்பு-ஆரஞ்சு நிறமாகும். இதற்குச் சிவப்பு மிளகாய்க் காரணமாகும். சிவப்பு மிளகாய்க்கு பதில் பச்சை மிளகாயினைக் கலப்பதால் பப்படத்தின் சில வகைகள் வெள்ளை நிறத்தில் கிடைக்கின்றது.

மரவள்ளிக்கிழங்கு துண்டுகளாக்கப்பட்டு, மிளகாய், மிளகு, சீரகம் மற்றும் தண்ணீர் சேர்த்து நன்றாகப் பசைபோல செய்யப்படுகிறது. இந்த பசையுடன் உப்பு, பெருங்காயம், தேங்காய் எண்ணெய் கலந்து நீர் சேர்த்து கெட்டியாகும் வரை வேகவைக்கப்படுகிறது.

பின்னர் இது சிறு சிறு துண்டுகளாக உருட்டப்பட்டு தட்டி எடுத்து துணி அல்லது பிளாஸ்டிக் தாளில் பரப்பி வெயிலில் காய வைக்கப்படுகிறது. பாரம்பரியமாக, பப்படங்களை உலர வைக்க வைக்கோல் பாய் பயன்படுத்தப்படுகிறது. சில மணி நேரம் கழித்து பப்பாடம்கள் திருப்பிடப்பட்டு உலர வைக்கப்படும். சூரிய ஒளியில் 2-3 நாட்களுக்கு உலரவைக்கப்படும் போது பப்படங்கள் மிருதாகின்றன. இந்நிலையில் இவை வறுத்தெடுக்கத் தயாராக இருப்பதைக் குறிக்கிறது.

உலர்ந்த பப்படங்கள் பின்னர் எண்ணெய்யில் வறுத்தெடுத்துப் பரிமாறப்படுகின்றன. நுண் அலைச் சாதனத்திலும் பப்படத்தினை பொரித்துச் சாப்பிடலாம்.

சேமிப்பு
--------

முற்றிலுமாக காய்ந்த பப்படங்களை ஒரு வருடத்திற்கும் மேலாகக் காற்று புகாத கொள்கலனில் சேமித்துப் பயன்படுத்தலாம். இந்த பப்படங்கள் கோடையில் மொத்தமாக உற்பத்தி செய்யப்படுகின்றன. இவை ஆண்டு முழுவதும் பயன்படுத்தப்படுகின்றன. சந்தையில் இந்தப் பப்படங்கள் 50-100 எண்ணிக்கைகொண்ட கட்டுகளாக விற்கப்படுகின்றன.

இடவாரியான வகைகள்
----------------

மரச்சீனி அப்பளம் என்பது தென்னிந்திய மாநிலமான தமிழ்நாட்டில் மிகவும் பிரபலமாக இருக்கும் கப்பா பப்படத்தின் மாறுபாடாகும்.  சில வகைகளில் மரவள்ளிக்கிழங்குடன் அரிசியும் முக்கிய மூலப்பொருளாக உள்ளது. 
[  ]

மேற்கோள்கள்
-----------

1. ↑  "IndiaGlitz - Fahad in Kappa Pappadam - Malayalam Movie News". Archived from the original on 2021-10-18. .
2. ↑  "Kappa Pappadam Recipe, How to make Kappa Pappadam or Tapioca Papad - Cook with Whiskaffair" (in en-US). *Cook with Whiskaffair*. 2016-07-12. Archived from the original on 2016-07-17. .
**ஆலிஸ் கேத்தரின் எவன்ஸ்** (Alice Catherine Evans, ஜனவரி 29, 1881 - செப்டம்பர் 5, 1975) ஒரு முன்னோடி அமெரிக்க நுண்ணுயிரியலாளர் ஆவார். ஐக்கிய அமெரிக்க வேளாண்மைத் துறையில் ஒரு ஆய்வளராகவும் இருந்தவர். அங்கு பால் மற்றும் பாலடைக்கட்டியில் உள்ள நுண்ணுயிரிகளை ஆய்வு செய்தார்.. புரூசெல்லோசிஸ் எனப்படும் கருச்சிதைவு நோயானது (கால்நடையியல் காய்ச்சல் அல்லது மால்டா காய்ச்சல்) ஆகிய இரண்டும் கால்நடைகள் மற்றும் மனிதர்களுக்கும் ஏற்படும் என்று நிரூபித்தார்.

இளமையும் கல்வியும்
------------------

ஆலிஸ் சி. எவன்ஸ், பட்டப்படிப்பு ஆடை
எவான்ஸ், பென்சில்வேனியாவில் பிராட்போர்ட் கவுண்டி என்ற இடத்தில் ஒரு பண்ணையில் பிறந்தார். இவரது தந்தை வில்லியம் ஹோவெல் ஒரு விவசாயியாகவும் நில அளவையாளராகவும் இருந்தார். இவரது தாயார் ஆனி பி எவான்ஸ் ஒரு ஆசிரியர் ஆவார். எவான்ஸ் ஐந்து , ஆறு வயது இருந்தபோது, அவரது பெற்றோர்களால் வீட்டில் கற்பிக்கப்பட்டு, பின்னர் நேதாமில் இருந்த ஓரறைப் பள்ளி ஒன்றில் கல்வி கற்றார். அங்கு கல்வியில் மிகச்சிறப்பான நிலை பெற்றார்.

1886 இல், ஈவான்ஸ் தனது சகோதரர் மோர்கன் போலவே, ஸ்கார்லெட் காய்ச்சலில் இருந்து தப்பிப்பிழைத்தவர் ஆவார்.

அவர் துவாண்டாவிலுள்ள சூசகஹன்னா காலேஜியேட் நிறுவனத்தில் சேர்ந்தார். அங்கு பெண்கள் கூடைப்பந்து அணியில் விளையாடினார். பின்னாளில் ஒரு ஆசிரியராகவும் ஆனார். அவரது நினைவாற்றல்களில், அவர் ஒரு ஆசிரியரானார் என்று எழுதுகிறார். ஏனெனில் அது பெண்களுக்காக திறந்திருந்த ஒரே தொழிலாக இருந்தது, ஆனால் அப்பணி அவருக்குச் சலிப்பை ஏற்படுத்தியது. நான்கு ஆண்டுகளுக்குப் பிறகு, அவர் கார்னெல் பல்கலைக்கழகத்தில் கிராமப்புற ஆசிரியர்களுக்கு வழங்கப்பட்ட இலவச வகுப்புகள் எடுக்கும் வாய்ப்பைப் பெற்றார். 1909 ஆம் ஆண்டு கார்னெல் பல்கலைக்கழகத்தில் உதவித்தொகை பெற்று பாக்டீரியாவியலில் இளங்கலை அறிவியல் பட்டம் பெற்றார். விஸ்கான்சின்-மாடிசன் பல்கலைக் கழகத்திலிருந்து உதவித் தொகை பெற்று முதுகலை அறிவியல் பட்டம் பெற்றார். மேலும் விஸ்கான்சின்-மாடிசன் பல்கலைக் கழகத்திலிருந்து உதவித் தொகை பெற்ற முதல் பெண்மணி எவான்ஸ் ஆவார்.

மேற்கோள்
--------



1. 1 2  Colwell, R. R.. *Alice C. Evans: breaking barriers.*.
2. ↑   *Evans, Alice Catherine (1881-1975), microbiologist | American National Biography*.
3. ↑  Zach, Kim (2002). *Hidden from History: The Lives of Eight American Women Scientists*. Avisson Pr Inc. .
4. ↑  "Memoirs" (PDF). National Institutes of Health Office of History. 2017-12-15 அன்று மூலம் (PDF) பரணிடப்பட்டது. 14 டிசம்பர் 2017 அன்று பார்க்கப்பட்டது.
5. ↑  "ஆலிஸ் ஈவான்ஸ்" கல்வி & வளங்கள். தேசிய பெண்கள் வரலாற்று அருங்காட்சியகம், 15 டிசம்பர் 2005. வலை.
**கப்பல் கோவை** நூலைக் **கருமாணிக்கன் கப்பல் கோவை** எனவும் வழங்குவர்.

கப்பலூர் என்பது ஓர் ஊரின் பெயர். இவ்வூரில் வாழ்ந்த வள்ளல் கருமாணிக்கன். இந்தக் கருமாணிக்கன் மீது பாடப்பட்ட நூல் கப்பல் கோவை. இதன் ஆசிரியர் பெயர் தெரியவில்லை. கப்பல் கோவை நூலில் 398 பாடல்கள் உள்ளன. இந்த நூலின் காலம் 14ஆம் நூற்றாண்டு.

பொருள்கரப்புப் பாடல்
--------------------

இதில் உள்ள பொருள்கரப்புப் பாடல் தமிழ் எண் குறியீட்டு எழுத்துகளைக் கூறிக் கருத்தை விளங்க வைக்கிறது.

பாடல்  

ககரம் பிறந்தசொல் வான்கரு மாணிக்கன் கப்பல்வெற்பில்  

உகரம் படைத்திருந் தோம்மில்லை யேஉன்னைப் பெற்றபின்பு  

வகரம் பிடித்துவந் தாரிலை யேயென்ன மாயம்செய்தாய்  

அகர இகரத் தனமாக்கி வைத்த அருமகவே

பொருள்
ககரம் பிறந்தசொல் – ஒருசொல் (க – ஒன்று)
உகரம் படைத்திருந் தோம்மில்லை – இரண்டுபட்டோமில்லை (உ – இரண்டு)
வகரம் பிடித்துவந் தாரிலை – கால் பிடித்து வருபவர் இல்லை (வ – கால்)
அகர இகரத் தனமாக்கி – எட்டரை தனம், எட்டும் என் இடுப்பைத் தனமாக்கிய மகன் (அ –எட்டு, இ – அரை)

கருவிநூல்
---------

* மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, 2005

அடிக்குறிப்பு
-------------

1. ↑  திருச்சி மாவட்டம் துவரை எனப்படும் துவரங்குறிச்சியை அடுத்துள்ள கப்பல் என்னும் மலையைக் கொண்டிருக்கும் ஊர்
2. ↑  தமிழ்நாடு அரசாங்க வெளியீடு 1958
எடுத்துக்கொள்ளப்படும் அடிமானத்தில் அமைந்த ஒரு எதிரிலா முழு எண்ணின் வர்க்கத்தின் உருவகிப்பை இரு பாகங்களாகப் பிரித்துக் கூட்டக் கிடைப்பது அந்த மூல எண்ணாக இருந்தால், அந்த எதிரிலா முழுஎண் **கப்ரேக்கர் எண்** (*Kaprekar number*) ஆகும். எடுத்துக்காட்டாக 45 ஒரு கப்ரேக்கர் எண். ஏனெனில் 45² = 2025; 20+25 = 45. கப்ரேக்கரால் கண்டறியப்பட்ட இவ்வெண்கள், அவரது பெயரால் அழைக்கப்படுகின்றன.

வரையறை
------

*X* ஒரு எதிரிலா முழுஎண் *X*. அடிமானம் *b* இல் *X* ஒரு கப்ரேக்கர் எண்ணாக இருப்பதற்குக் கீழுள்ள முடிவை நிறைவு செய்யும்வகையில் எதிரிலா முழுஎண்கள் *n*, *A* மற்று ஒரு நேரெண் *B* இருக்கவேண்டும்:

*X*² = *Abn* + *B*, 0 < *B* < *bn*
*X* = *A* + *B*
குறிப்பிட்ட *n* இன் மதிப்பிற்கு, *bn* அடிமானத்திலும் *X* ஒரு கப்ரேக்கர் எண்ணாக இருக்கும்.

இரண்டடிமானத்தில் அனைத்து இரட்டை நிறைவெண்களும் கப்ரேக்கர் எண்களாகும்.

எடுத்துக்காட்டுகள்
------------------

* பத்தடிமானத்தில், 297 ஒரு கப்ரேக்கர் எண்.

297² = 88209, 88 + 209 = 297.
கப்ரேக்கரின் எண்ணின் வர்க்கத்தின் உருவகிப்பை இரு பாகங்களாகப் பிரிக்கும்போது இரண்டாவது பாக எண் 0 இல் தொடங்கலாம், ஆனால் பூச்சியமற்ற மதிப்புடையதாக இருக்க வேண்டும். எடுத்துக்காட்டாக, 

பத்தடிமானத்தில் 999 ஒரு கப்ரேக்கர் எண். ஏனென்றால்,

999² = 998001, 998 + 001 = 999. இதன் இரண்டாவது பாகமான 001, பூச்சியத்தில் தொடங்கினாலும் அதன் மதிப்பு பூச்சியமாக இல்லை.
மாறாக 100 ஒரு கப்ரேக்கர் எண் அல்ல.

100² = 10000, 100 + 00 = 100 ஆக இருந்தாலும்,10000 ஐ இரு பாகங்களாகப் பிரித்தபோது, இரண்டாவது பாகம் பூச்சியத்தில் தொடங்குகிறது. மேலும் அதன் மதிப்பும் பூச்சியமாக உள்ளது.
பத்தடிமானத்தில் உள்ள முதல் கப்ரேக்கர் எண்கள் சில:

1, 9, 45, 55, 99, 297, 703, 999, 2223, 2728, 4879, 4950, 5050, 5292, 7272, 7777, 9999, 17344, 22222, 38962, 77778, 82656, 95121, 99999, 142857, 148149, 181819, 187110, 208495, 318682, 329967, 351352, 356643, 390313, 461539, 466830, 499500, 500500, 533170, ... (OEIS-இல் வரிசை A006886)

9, 99, 999… அனைத்தும் கப்ரேக்கர் எண்களாகும். பொதுவாக ஏதேனுமொரு அடிமானம் *b* இல், *bn* - 1 வடிவிலமைந்த எண்ணற்ற கப்ரேக்கர் எண்கள் இருக்கும்.

குறிப்புகள்
-----------

1. ↑  Ianucci (2000)

மேற்கோள்கள்
-----------

* D. R. Kaprekar (1980–1981). "On Kaprekar numbers". *Journal of Recreational Mathematics* **13**: 81–82.
* M. Charosh (1981–1982). "Some Applications of Casting Out 999...'s". *Journal of Recreational Mathematics* **14**: 111–118.
* Douglas E. Iannucci (2000). "The Kaprekar Numbers". *Journal of Integer Sequences* **3**: 00.1.2.

மேலும் பார்க்க
--------------

* தத்தராய ராமச்சந்திர கப்ரேக்கர்
* கப்ரேக்கர் மாறிலி
ஆடல் பெண் வசந்த சேனையின் ஓவியம், ராஜா ரவி வர்மா
**நகர வது** அல்லது **நகர மணமகள்** (**Nagarvadhu** or **Nagar Vadhu**) (தேவநாகரி: नगरवधू) பண்டைய இந்தியாவிலும், மத்தியகால இந்தியாவிலும் பாரம்பரியமாக பின்பற்றப்படும் முறையாகும். ஆடல், பாடல் மற்றும் இசை போன்ற கலைகளில் நன்கு தேர்ச்சி பெற்ற அழகிய இளம் பெண்கள் அரசவைகளிலும்; அரசவை பிரமுகர்கள் மற்றும் தனவணிகர்களின் மாளிகைகளிலிலும் பெரிதும் போற்றப்பட்டனர். நகர்வது பட்டத்தை வெல்வதற்காக பெண்கள் போட்டியிட்டனர். இந்த நடைமுறைக்கு எதிராக எந்த தடையும் இல்லை.  பரதநாட்டியம், கதக், குச்சிப்புடி, ஒடிசி, கதகளி, சத்ரியா, மணிப்புரி போன்ற பல்வேறு பாரம்பரிய நடனங்களில் மிகவும் திறமையான அழகான பெண் நகர வதுவாக தேர்ந்தெடுக்கப்பட்டார்.

ஒரு நகர வது பெண் சமுதாயத்தில் மிகவும் மதிக்கப்பட்டார். மேலும் அப்பெண் கோயில், அரசவை, திருவிழா போன்ற இடங்களில் நடனமாடுவதையும், பாடுவதையும் அரசவையினர் மற்றும் மக்களும் பார்த்து ரசிக்கலாம்.

ஒரு நகர வாதுவின் ஒரு இரவு நடனத்திற்கான விலை மிக அதிகமாக இருந்தது. மேலும் அவள் மிகவும் பணக்காரர்களான அரசர், இளவரசர்கள் மற்றும் பிரபுகளுக்கு மட்டுமே அணுகக்கூடியதாக இருந்தது. 

நகர வது அல்லது நகர மணமகள் ஆண்கள் எவரையும் திருமணம் செய்து கொள்வதில்லை. ஆனால் வசதிபடைத்த ஆண்களிடமிருந்து உதவி பெற்றுக் கொண்டு, அவர்களின் பாலியல் இச்சைகளை தீர்ப்பதுடன், ஆடியும், பாடியும் மகிழ்ச்சியுடன் வைத்துக் கொள்வர். இப்பெண்கள் கடவுளையே கணவராக கொண்டவர்கள் என்பதால் இவர்களை *நித்திய கல்யாணி* என்று மக்கள் அழைப்பர்.

புகழ்பெற்ற நகர வதுக்கள் அல்லது நகர மணமக்கள்
-------------------------------------------

* ஆம்ரபாலி - ஆடல் பெண்- கௌதம புத்தர் காலத்தில் வாழ்ந்தவர்
* வசந்தசேனை- மிருச்சகடிகம் எனும் சமசுகிருத புதினத்தில் வரும் ஆடல் பெண்
* மாதவி - சிலப்பதிகாரம் காப்பியத்தில் வரும் ஆடல் பெண்

இதனையும் காண்க
--------------

* தேவதாசி
* தேவதாசி முறை
* ஆயா (பணிப்பெண்)
* ஆயாக்கள் இல்லம்

மேற்கோள்கள்
-----------

1. ↑  Spectrum lead article, *The Sunday Tribune*, 24 Dec 2000
2. 1 2  "~viktor/wisdom/osho/marriage". phys.uni-sofia.bg. 2018-03-11 அன்று மூலம் பரணிடப்பட்டது. 2014-02-09 அன்று பார்க்கப்பட்டது.
3. ↑  Spectrum lead article, *The Sunday Tribune*, 24 Dec 2000
**செவ்விடை அணில்** (*Red-hipped squirrel*)(*திரெமோமிசு பைரோமெரசு*) என்பது சையூரிடே குடும்பத்தில் உள்ள கொறிணி சிற்றினமாகும். இது சீனா மற்றும் வியட்நாம் ஆகிய இரு நாடுகளிலும் காணப்படுகிறது.

விளக்கம்
--------

செவ்விடை அணிலின் தலை-உடல் நீளம் 194-210 மி.மீ. ஆகும். இதனுடைய வால் 140-162 மி.மீ. நீளமுடையது. இதனுடைய உடல் எடை 245 கிராம் ஆகும். செவ்விடை அணிலின் ஒவ்வொரு தொடையிலும் வெளிப்படையான சிவப்புத் திட்டு உள்ளது. வாலின் கீழ்ப் பகுதி முழுமையும் தெளிவான சிவப்பு நிறத்தில் காணப்படும். பைரோமெரசு என்ற பரிந்துரைக்கப்பட்ட துணையினத்தின் தொடைகளில் சிவப்பு நிற திட்டுகள் உள்ளன. ஆனால் தலை சிவப்பு நிறத்தில் இல்லை. ரியுடோனென்சிசு துணையினம் சிவப்பு நிற இடுப்புத் திட்டுகளுடன் முற்றிலும் சிவப்பு நிற தலையுடன் கூடியது.

வாழிடம்
-------

பாறை நிலப்பரப்பு மற்றும் ஒத்த வாழ்விடங்களில் உள்ள துளைகளில் செவ்விடை அணில் பரவலாகக் காணப்படுகிறது.

நிலை
----

பன்னாட்டு இயற்கைப் பாதுகாப்புச் சங்கத்தின் செம்பட்டியலில் தீவாய்ப்புக் கவலை குறைந்த இனமாக வகைப்படுத்தப்பட்டுள்ளது. இது சீனாவில் அச்சுறுத்தலுக்கு அண்மித்த இனமாகப் பிராந்திய ரீதியாக செம்பட்டியலில் சேர்க்கப்பட்டுள்ளது.

மேற்கோள்கள்
-----------

1. ↑  Smith, A. T.; Johnston, C. H. (2008). "*Dremomys pyrrhomerus*". *IUCN Red List of Threatened Species* **2008**.. பார்த்த நாள்: 6 January 2009. old-form url
2. ↑  Thorington, R.W. Jr. and R.S. Hoffman. (2005). Family Sciuridae. pp. 754–818 In Mammal Species of the World a Taxonomic and Geographic Reference. D.E. Wilson and D.M. Reeder eds. Johns Hopkins University Press, Baltimore.
3. ↑  "Dremomys pyrrhomerus (Thomas, 1895)". *www.gbif.org* (ஆங்கிலம்). 2023-07-06 அன்று பார்க்கப்பட்டது.

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q308767
* விக்கியினங்கள்: Dremomys pyrrhomerus
* BOLD: 914596
* EoL: 313051
* GBIF: 2437274
* iNaturalist: 46171
* IRMNG: 10771422
* ITIS: 632344
* IUCN: 6823
* MSW: 12400553
* என்.சி.பி.ஐ: 461709

 |
**கமண்டல நாகநதி ஆறு** திருவண்ணாமலை மாவட்டத்தில் பாயும் ஒரு பருவ கால துணை ஆறு ஆகும். இது ஜவ்வாது மலையில் உருவாகி ஆரணி நகரின் வழியாக சென்று ஆரணி அருகே உள்ள வாழைப்பந்தல் எனும் இடத்தில் செய்யாற்றில் கலக்கிறது. இந்த ஆறு ஆரணி தாலுகா மக்களின் குடிநீர் ஆதாரமாகவும் விளங்குகிறது. 

ஜவ்வாது மலையின் காட்சி
ஜவ்வாது மலையிலிருந்து கிழக்காகப் பாயும் பீம ஆறு (பீமன் அருவியிலிருந்து உருவாவது), மிருகண்ட நதி (மிருகண்ட அணையிலிருந்து வருவது) ஆகிய துணை ஆறுகள் ஜவ்வாது மலையின் அடிவாரத்திலுள்ள செண்பகத் தோப்பு அணையிலிருந்து உருவாகும் நாக நதி எனும் துணை ஆறும் அமிர்தி அருகில் வரும் ஆறும் ஆரணி அருகே இணைந்து கமண்டல நாக நதியாகி வாழைப்பந்தல் அருகில் இணைகிறது.

நீர்த்தேக்க அமைவிடம்
--------------------

ஆரணி அருகே உள்ள படவேடு எனுமிடத்தில் ஜவ்வாது மலை அடிவாரத்தில் செண்பகத் தோப்பு அணை அணை இந்த ஆற்றின் குறுக்கே கட்டப்பட்டுள்ள அணையாகும்.

ஆற்றங்கரையில் அமைந்துள்ள ஊர்கள்
-------------------------------

படவேடு நகரம், சந்தவாசல், வெள்ளூர், ஒண்ணுபுரம், கண்ணமங்கலம் நகரம், நீப்பளாம்பட்டு, அரசம்பட்டு, காமக்கூர், ஆரணி புறநகர், ஆரணி நகரம், சத்திய விஜய நகரம், லாடப்பாடி, மாமண்டூர், முணுகப்பட்டு, வாழைப்பந்தல் ஆகிய ஊர்களின் வழியாக இந்த ஆறு பாய்ந்து செய்யாற்றில் கலக்கிறது.

மேற்கோள்கள்
-----------

1. ↑  [ கமண்டல நாகநதி ஆறு]]

1.[] தமிழ் நாடு ஆறுகள்
**கமர் ரகுமான்** (*Qamar Rahman*) ஓர் இந்திய அறிவியலாளராவார். கடந்த 40 ஆண்டுகளாக மீநுண் துகள்களின் உடலியல் விளைவுகளைப் புரிந்துகொள்ள விரிவாக பணியாற்றியுள்ளார். கல்நார் அழற்சி, கற்பலகை தூசி, வீடு மற்றும் சுற்றுச்சூழல் துகள் மாசுபாடு, தொழில் ஆரோக்கியத்தை மேம்படுத்துவதற்கான வழிமுறைகள் ஆகிய துறைகளில் இவர் அனைத்துலக அளவில் அறியப்படுகிறார். 

தற்போது இந்தியாவின் லக்னோ நகரிலுள்ள அமிட்டி பல்கலைக்கழகத்தின் ஆராய்ச்சி அறிவியல் மற்றும் தொழில்நுட்பப் பிரிவின் கல்வித் தலைவராக உள்ளார். 
செருமனி நாட்டின் ரோசுடோக் நகரில் அமைந்துள்ள ரோசுடோக் பல்கலைக்கழகம் 2009 ஆம் ஆண்டு கமருக்கு கௌரவ முனைவர் பட்டம் வழங்கி சிறப்பித்தது.  600 ஆண்டுகள் பழமை வாய்ந்த இப்பல்கலைக்கழகத்திலிருந்து முனைவர் பட்டம் பெற்ற முதல் இந்தியர் என்ற பெருமை கமருக்கு கிடைத்தது. கல்நார், புகைக்கரி மற்றும் பல மாசுபடுத்திகளின் நச்சுத்தன்மை குறித்து கமர் விரிவாக ஆய்வு செய்துள்ளார். பெண்கள் வேலை செய்யும் இடத்தில் நச்சு இரசாயனங்கள் வெளிப்படுவது பற்றிய ஒரு படத்தையும் இவர் தயாரித்துள்ளார். 

நுண்துகள் தைட்டானியம் ஈராக்சைடு தொடர்பான இவருடைய ஒரு கருத்து பல முறைகள் மேற்கோளாக குறிப்பிடப்பட்டுள்ளது.

மேற்கோள்கள்
-----------

1. ↑  Rahman, Qatar. "Lilavathi's Daughters" (PDF). 11 October 2014 அன்று பார்க்கப்பட்டது.
2. ↑  Rahman, Qamar. "Honorary Doctorate". 15 அக்டோபர் 2014 அன்று மூலம் பரணிடப்பட்டது. 11 October 2014 அன்று பார்க்கப்பட்டது.
3. ↑  முழு விவரம் PMC தளத்தில்: 124095

புற இணைப்புகள்
--------------

* Material Days Rostock பரணிடப்பட்டது 2016-03-04 at the வந்தவழி இயந்திரம்

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* VIAF
* WorldCat

 |
| தேசிய | 
* நார்வே
* ஜெர்மனி

 |
**ராசாத்தி வரும் நாள் (*Rasathi Varum Naal*)** ரஃபி இயக்கத்தில், 1991 ஆம் ஆண்டு வெளியான இந்தியத் தமிழ்த் திகில் திரைப்படமாகும். ஜி. ஸ்ரீதேவி சாகுல் தயாரிப்பில், விஜய் ஆனந்த் இசை அமைப்பில். 13 டிசம்பர் 1991 ஆம் ஆண்டு வெளியானது. நிழல்கள் ரவி, கஸ்தூரி, நாசர், ராதாரவி, தியாகு மற்றும் பலர் நடித்துள்ளனர்.

வகை
---

பேய்ப்படம்

நடிகர்கள்
---------

நிழல்கள் ரவி, கஸ்தூரி, நாசர், ராதாரவி, தியாகு, பாலாம்பிகா, ராஜேஷ்குமார், ஏ.கே. வீராசாமி, மயில்சாமி, மார்த்தாண்டம், வாசுகி, வாமன் மாலினி.

கதைச்சுருக்கம்
--------------

செல்வந்தர் ராஜசேகரின் (நாசர்) மகள் ராதா (கஸ்தூரி). தாயில்லாத ராதா, செல்வ செழிப்பான வாழக்கையை தன் அரண்மனையில் வாழ்ந்து வருகிறாள். படிப்பை முடித்த கையோடு, காவல் அதிகாரி விஜயை (நிழல்கள் ரவி) திருமணம் செய்கிறாள் ராதா. அவளது கால்லூரி சுற்றுலாவின் பொழுது ஒரு பெரிய விபத்திலிருந்து காப்பாற்றப்படும் ராதாவிற்கு ஆபரண பதக்கம் கிடைக்கிறது.

ராதாவிற்கு பல கெட்டக் கனவுகள் வருகின்றன. அவளது நாய் மர்மமான முறையில் இறந்துவிடுகிறது. அந்த பதக்கத்திலிருந்து ஓர் ஆவி ராதாவின் உடலினுள் புகுகிறது. 19 ஆண்டுகளுக்கு முன்பு, பாலியல் வன்புணர்வு செய்யப்பட்ட பெண் ராத்தாதி (பாலாம்பிகா) இப்போது ஆவியாக வந்திருக்கிறாள். ராஜசேகர், கௌரி, கபாலி, ராஜேஷ்குமார் ஆகியோர் தான் அந்த சம்பவத்திற்கு காரணம் என்பதால், கருணையின்றி ஒருவர் பின் ஒருவராக ராசாத்தி ஆவி பழிவாங்குகிறது. அந்த கொலை வழக்குகளை ஆய்வு செய்யும் காவல் அதிகாரி விஜய், தன் மனைவி ராதா தான் கொலையாளி என்று கண்டுபிடிக்கிறார். பின்னர் என்னவானது என்பதே மீதிக் கதையாகும்.

ஒலிப்பதிவு
----------

இந்தப் படத்தின் பின்னணி மற்றும் பாடல்களின் இசையை அமைத்தவர் விஜய் ஆனந்த் ஆவார். வாலி (கவிஞர்) 4 பாடல்களையும் எழுதினார். நான்கு பாடல்களை கொண்ட ஒலித்தொகுப்பு 1991 ஆம் ஆண்டு வெளியானது.

### பாடல்களின் பட்டியல்

1. மாமா மாமா
2. முக்கோண சக்கரத்தில்
3. நான் போடும்
4. வா கண்மணி

விமர்சனம்
---------

ஒரு வணிக நோக்கு கொண்ட இந்தியத் திகில் படம் என்ற விமர்சனத்தைப் பெற்றது.

மேற்கோள்கள்
-----------

1. ↑  "http://spicyonion.com". External link in `|title=` (உதவி)
2. ↑  "http://www.gomolo.com". 2019-03-22 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
3. ↑  "http://www.cinesouth.com". Archived from the original on 2004-03-08. 2019-03-22 அன்று பார்க்கப்பட்டது. External link in `|title=` (உதவி)CS1 maint: unfit url (link)
4. ↑  "http://www.jointscene.com". Archived from the original on 2009-08-17. 2019-03-22 அன்று பார்க்கப்பட்டது. External link in `|title=` (உதவி)CS1 maint: unfit url (link)
5. ↑  "http://mio.to". 2019-03-22 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
6. ↑  "http://www.saavn.com". 2017-02-02 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
7. ↑  "தி இந்தியன் எக்ஸ்பிரஸ் (24-01-2017)".
**புதிய திவால் சட்டம்** (Insolvency and Bankruptcy Code, 2016) என்பது திவால் நிலை ஏற்படும்போது மேற்கொள்ள வேண்டிய நடைமுறைகளை வரையறுக்க மக்களவையில் திசம்பர் 2015-ல் அறிமுகம் செய்யப்பட்டது.பின் மே 5,2016 ஆம் ஆண்டில் இது மக்களவயில் நிறைவேற்றப்பட்டது. மே28 ,2016 ஆம் ஆண்டு குடியரசுத்தலைவரின் ஒப்புதல் பெற்றது.

திவால் உருவான வரலாறு
--------------------

பழங்கால கிரேக்க நாட்டில் ஒருவர் தான் வாங்கிய கடனை அடைக்க இயலாத நிலையில் தன்னுடைய மனைவி மற்றும் குழந்தைகளை தான் கடன் பெற்றவர்களிடத்தில் அடிமையாக நட்த்தப்பட்டனர். குறந்தபட்சம் 5 ஆண்டுகள்வர்கள் அடிமைகளாக நடத்தப்பட்டனர்.

இந்தியாவில் புதிய திவால் சட்டம்
-------------------------------

புதிய திவால் சட்டம் பாராளுமன்றத்தில் மே முதல் வாரத்தில் அனுமதிபெற்றது.ஒரு தனியார் நிறுவனமோ அல்லது பங்குதாரர் நிறுவனமோ அல்லது தனி நபரோ தான் வாங்கிய கடனைஅடைக்க இயலாமல் திவால் நிலையில் இருக்கும் போது கடன் வாங்கியவருக்கும் , கொடுத்தவருக்கும் இடையே ஒரு சுமூகமான நிலையை கையாள்வதே இதன் நோக்கம்.

முக்கிய அம்சங்கள்
-----------------

இந்தச் சட்டத்தின் படி கடன்கொடுத்தவரோ அல்லது வங்கியோகடன் வாங்கிய தனிநபரின் மீதோ அல்லது நிறுவனத்தின் மீதோ தேசிய நிறுவனச் சட்டத் தீர்ப்பாயத்தில் திவால் நடவடிக்கையை மேற்கொள்ள முறையிடலாம். இதே முறையினை கடன் வாங்கியவரும் மேற்கொள்ளலாம் அப்போது இந்தத் தீர்ப்பாயம் தனிநபரின் பொருளாதார பிரச்சினைகளை ஆரய்ந்து முடிவு எடுக்கும். கடனை திருப்பி செலுத்த 6 மாத காலம் அவகாசம் வழங்கும். ஆனால் அந்த காலகட்டத்தில் அந்த நபரின் மீது வழக்கு தொடர இயலாது. இந்த தீர்ப்பாயத்தில் மூன்று முக்கிய நபர்கள் உள்ளனர். அவர்களாவன,

1. திவால் நிபுனர்.
2. தீர்வு நிபுனர்
3. திவால் அறங்காவலர்.

எடுக்கப்படும் நடவடிக்கைகள்
--------------------------

ஆறு மாதத்திற்குள்ளாகவும் செலுத்த இயலாத நிலையில் இந்த தீர்ப்பாயம் பின்வரும் செயல்களை மேற்கொள்ளலாம்,

* நிறுவனத்தின் பெயரிலோ அல்லது தனிநபரின் பெயரிலோ இருக்ககூடிய நிதியை வேறொருவரின் பெயருக்கு மாற்றம் செய்ய இயலாது.
* சொத்துக்களை விற்க இயலாது.
* பிற கடன்களை வாங்க இயலாது.
* நிர்வாக அதிகாரம் முழுமையும் தீர்வு நபரிடம் சென்றுவிடும்.
* செய்திதாள்களில் அறிவிப்பு வெளியிடும்.
* 

மேற்கண்ட அனைத்து நடைமுறைகளினாலும் பணம் பெறையலாத சூழ்நிலையில் *ஐ.பி.பி.ஐ( Insolvency and Bankruptcy Board Of India)* கடன்பெற்றவர்களின் சொத்துக்களை விற்று கடனை சரிசெய்யும் நடவடிக்கையினை மேற்கொள்ளலாம்.

சான்றுகள்
---------

1. ↑  "திவால் சட்டம் ஒப்புதல்". *எக்கனாமிக் டைம்ஸ்*. 16 ஆகத்து 2016 அன்று பார்க்கப்பட்டது.
2. ↑  "Insolvency and Bankruptcy Code" (PDF). Gazette of India. 25 ஜூன் 2016 அன்று மூலம் (PDF) பரணிடப்பட்டது. 31 May 2016 அன்று பார்க்கப்பட்டது.

வெளிஇணைப்புகள்
--------------

* Insolvency and Bankruptcy Code, 2016 பரணிடப்பட்டது 2017-05-17 at the வந்தவழி இயந்திரம்
* Rules and Regulations
* Official website of Insolvency and Bankruptcy Board of India (IBBI) பரணிடப்பட்டது 2017-05-19 at the வந்தவழி இயந்திரம்
**ராச்சமங்கலம் அஞ்சல் சுப்பிரமணியசுவாமி கோயில்** தமிழ்நாட்டில் வேலூர் மாவட்டம், ராச்சமங்கலம் அஞ்சல் என்னும் ஊரில் அமைந்துள்ள முருகன் கோயிலாகும்.

வரலாறு
------

இக்கோயில் பதினெட்டாம் நூற்றாண்டைச் சேர்ந்தது.[] இக்கோயிலுக்குத் தலவரலாறு உண்டு.

கோயில் அமைப்பு
--------------

இக்கோயிலில் சுப்பிரமணியசுவாமி, பசலிக்குட்டை, வள்ளி தெய்வானை சன்னதிகளும், விநாயகர், தண்டபாணிசுவாமி உபசன்னதிகளும் உள்ளன. இங்குக் கோயில் குளம் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் இரண்டு காலப் பூசைகள் நடக்கின்றன. ஆடி 18ஆம் பெருவிழா மாதம் முக்கிய திருவிழா நடைபெறுகிறது. தனுர் மாதம் திருவிழா நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**ராசா மந்திரி** சிறுவர்கள் விளையாடும் விளையாட்டு. இதை குறைந்தது நான்கு பேர் விளையாடுவர். எத்தனை பேர் விளையாடுகிறார்களோ அத்தனை துண்டுச்சீட்டுகள் எடுத்துக்கொள்வர். அவற்றில் 3 சீட்டுகளில் மட்டும் பெயர் எழுதப்பட்டிருக்கும். ராசா, மந்திரி, கள்ளன் - என்பன அவற்றில் எழுதப்பட்டிருக்கும். பிற எதுவும் எழுதப்படாத வெற்றுச் சீட்டாக இருக்கும்.

எல்லாவற்றையும் ஒவ்வொன்றாகச் சுருட்டி ஓரிடத்தில் போட்டு ஒவ்வொருவரும் ஆளுக்கொன்று எடுத்துக்கொள்வர்.இப்படி எடுக்கும் முறைக்குத் திருவுளம் என்று பெயர். அவரவர் தன் சீட்டில் உள்ளதைத் திறந்து படித்துவிட்டுச் சுருட்டி வைத்துக்கொள்வர். 

ராசா சீட்டு வந்தவர் - *மந்திரி எங்கே* என்பார். மந்திரி சீட்டு வந்தவர் *இதோ இருக்கிறேன்* என்பார். *கள்ளனைக் கண்டுபிடி* என ராசா சீட்டு வந்தவர் கூறுவார். மந்திரி கண்டுபிடிக்க வேண்டும். கண்டுபிடித்துவிட்டால் மந்திரி கள்ளனுக்குத் தண்டனை வழங்குவார். தப்பானவரைத் திருடன் எனச் சொன்னால் அரசர் மந்திரிக்குத் தண்டனை வழங்குவார். கள்ளன் சீட்டு தனக்கு வரக்கூடாதே என ஒவ்வொருவரும் துடிப்பர். ராசா சீட்டு வந்தால் மகிழ்வர்.

இவற்றையும் பார்க்க
------------------

* தமிழர் விளையாட்டுகள் (அண்மைய காலம்)
**ராச்மோகினி தேவி** (*Rajmohini Devi*) ஒரு இந்திய சமூக தொழிலாளி மற்றும் காந்தியவாதி ஆவார்.. இந்தியாவின் சத்தீசுகர் மாநிலத்தில் கோண்ட்வானா பழங்குடி மக்களின் நலனுக்காக "பாபு தர்ம சபா ஆதிவாசி சேவா மண்டலம்" என்ற ஒரு அரசு சாரா அமைப்பை இவர் நிறுவினார். 1951 ஆம் ஆண்டு பஞ்சத்தின்போது மகாத்மா காந்தி மற்றும் அவருடைய கொள்கைகளைப் பற்றிய ஒரு தொலைநோக்குப் பார்வையை இவர் கொண்டிருந்தார். பெண்கள் விடுதலைக்காகப் போராடும் ராச்மோகினி இயக்கம் என்ற ஓர் இயக்கத்தைத் தொடங்கினார். பழங்குடி மக்களின் மூடநம்பிக்கைகளை ஒழிப்பதும் குடிப்பழக்கத்தை நிறுத்துவதும் கூட இவ்வியக்கத்தின் கொள்கைகளாயின. பழங்குடி மக்கள் மத்தியில். இந்த இயக்கம் படிப்படியாக 80,000 க்கும் மேற்பட்ட மக்களைக் கொண்ட ஒரு வழிபாட்டு இயக்கம் என்ற நிலையை அடைந்த்து. பின்னர் "பாபு தர்ம சபை ஆதிவாசி சேவா மண்டலம்" என்ற பெயரில் ஒரு அரசு சாரா அமைப்பாக மாற்றப்பட்டது. சத்தீசுகர், பீகார் மற்றும் உத்திரப்பிரதேச மாநிலங்களில் அமைக்கப்பட்டுள்ள பல ஆசிரமங்களுடன் இந்த அமைப்பு செயல்படுகிறது.

1989 ஆம் ஆண்டில் இந்திய அரசாங்கம் நான்காவது உயர்ந்த குடியரசு விருதான பத்மசிறீ விருதை தேவிக்கு வழங்கியது. சீமார் கிண்டால் எழுதிய "சமாயிக் கிராந்தி கி அக்ராதூத் ராச்மோகினி தேவி என்ற புத்தகத்தில் அவரது வாழ்க்கை வரலாறு ஆவணப்படுத்தப்பட்டுள்ளது. இந்நூல் 2013 ஆம் ஆண்டில் சத்தீசுகர் மாநில இந்தி கிராந்த் அகாடமியால் வெளியிடப்பட்டது. ராச்மோகினி தேவி விவசாய மற்றும் ஆராய்ச்சி நிலையக கல்லூரி, இந்திரா காந்தி வேளாண்மை பல்கலைக்கழகத்தில் அமைந்துள்ளது. மற்றும் அம்பிகாபூரில் உள்ள அரசு பெண்கள் கல்லூரிக்கும் , ராச்மோகினி தேவி முதுநிலை பெண்கள் கல்லூரி என்று இவர் பெயரிடப்பட்டுள்ளது.

மேற்கோள்கள்
-----------

1. 1 2  "CM Releases Book on Padmashree Rajmohini Devi". Daily Pioneer. 2 May 2013. September 2, 2015 அன்று பார்க்கப்பட்டது.
2. 1 2  Stephen Fuchs. "Messianic Movements in Primitive India". *NIRC*. .
3. ↑  K N Dash (2004). *Invitation to Social and Cultural Anthropology*. Atlantic Publishers. பக். 421. பன்னாட்டுத் தரப்புத்தக எண்:9788126903238. .
4. ↑  Virginius Xaxa (2008). *State, Society, and Tribes: Issues in Post-colonial India*. Pearson Education India. பக். 131. பன்னாட்டுத் தரப்புத்தக எண்:9788131721223. .
5. ↑  "Padma Awards" (PDF). Ministry of Home Affairs, Government of India. 2015. நவம்பர் 15, 2014 அன்று மூலம் (PDF) பரணிடப்பட்டது. July 21, 2015 அன்று பார்க்கப்பட்டது.
6. ↑  "Raj Mohini Devi College of Agriculture and Research Station". Indira Gandhi Agricultural University. 2015. ஆகஸ்ட் 8, 2015 அன்று மூலம் பரணிடப்பட்டது. September 2, 2015 அன்று பார்க்கப்பட்டது.
7. ↑  "Rajmohini Devi PG Girls College". Rajmohini Devi PG Girls College. 2015. ஜனவரி 17, 2016 அன்று மூலம் பரணிடப்பட்டது. September 2, 2015 அன்று பார்க்கப்பட்டது.
**அரால்டு அர்க்கிரீவ்ஸ்** (**Harold Hargreaves**) (பிறப்பு: 29 மே 1876) பிரித்தானிய இந்தியாவின் தொல்லியல் ஆய்வாளர் ஆவார். இவர் இந்தியத் தொல்லியல் ஆய்வகத்தின் தலைமை இயக்குநராக 1928 முதல் 1931-ஆம் ஆண்டு வரை பணியாற்றியவர்.

பௌத்த சிறபக் கலைகளைல் வல்லுநராக இருந்த அரால்டு அர்க்கிரீவ்ஸ், இந்தியத் தொல்லியல் ஆய்வகத்தில் சேர்வதற்கு முன்னர் அமிர்தசரஸ் நகர அரசு உயர்நிலைப் பள்ளியின் தலைமை ஆசிரியராக இருந்தார்.

இந்தியத் தொல்லியல் ஆய்வகப் பணியில்
----------------------------------

இந்தியத் தொல்லியல் ஆய்வகத்தில் 1910 -12-ஆம் ஆண்டுகளில் பிரித்தானிய இந்தியாவின் வடமேற்கு எல்லைப்புற வட்டடதின் கண்காணிப்பு தொல்லியலாளர் பணியில் இருந்த போது ஜான் மாரசலுடன் இணைந்து அரப்பா இராஜன்பூர் மற்றும் சாரநாத் தொல்லியல் அகழ்வாராய்ச்சிப் பணிகளில் கலந்து கொண்டார். 1924-இல் இவர் தற்கால பாகிஸ்தானில் உள்ள பலுசிஸ்தான் மாநிலத்தின் நல் எனுமிடத்தில் அகழாய்வுப் பணிகள் மேற்கொண்டார். 1928-ஆம் ஆண்டில் இவர் தொல்லியல் ஆய்வகத்தின் கூடுதல் தலைமை இயக்குநராக பதவி உயர்வு பெற்றார். பின்னர் ஜான் மாரஷல் ஓய்வுக்குப் பின் இவர் இந்தியத் தொல்லியல் ஆய்வகத்தின் தலைமை இயக்குநராக 1928-ஆம் ஆண்டில் பதவி ஏற்றார்.

மேற்கோள்கள்
-----------

* Navanjot Lahiri (2005). *Finding Forgotten Cities: How the Indus Civilization was discovered*. Hachette India.

|
|  |
| முன்னர்**ஜான் மாரஷல்** | **தலைமை இயக்குநர்  இந்தியத் தொல்லியல் ஆய்வகம்**1928 - 1931 | பின்னர்**தயாராம் சகானி** |

| * பா
* உ
* தொ
இந்தியத் தொல்லியல் ஆய்வகம் |
| --- |
| தலைமை இயக்குநர்கள் | 
* அலெக்சாண்டர் கன்னிங்காம்
* ஜேம்ஸ் பர்கெஸ்
* ஜான் மார்ஷல்
* அரால்டு அர்க்கிரீவ்ஸ்
* தயாராம் சகானி
* ஜெ. எப். பிளாகிஸ்டன்
* கே. என். தீட்சித்
* மோர்டிமர் வீலர்
* நிரஞ்சன் பிரசாத் சக்கரவர்த்தி
* மாதோ சரூப் வாட்ஸ்
* அமலானந்த கோஷ்
* பி. பா. லால்
* எம். என். தேஷ் பாண்டே
* பி. கே. தாபர்
* தேபாலா மித்திரா
* எம். எஸ். நாகராஜ ராவ்
* ஜெகத்பதி ஜோஷி
* முனீஸ் சந்திர ஜோஷி
* அச்சல மௌலிக்
* எஸ். கே. மகாபத்ரா
* பி. பி. சிங்
* அஜய் சங்கர்
* எஸ். பி. மதுர்
* கே. ஜி. மேனன்
* சி. பாபு இராஜீவ்
* கை. நா. சிறீவசுதவா
* கௌதம் செங்குப்தா
* பிரவீண் சிறீவசுதவா
* ராகேஷ் திவாரி
* உஷா சர்மா
* வி. வித்யாவதி

 |
| இதனையும் காண்க | 
* தமிழ்நாடு அரசு தொல்லியல் துறை
* இந்திய நில அளவைத் துறை
* இந்திய புவியியல் ஆய்வு மையம்

 |
***சூடாக்சா*** (*Zootaxa*) என்பது விலங்கியல் வகைப்பாட்டியலில் ஆய்வு வல்லுநர்களுக்கான சக மதிப்பாய்வு செய்யப்படும் அறிவியல் ஆய்விதழ் ஆகும். இது மக்னோலியா அச்சகத்தால் (ஆக்லாந்து, நியூசிலாந்து) வெளியிடப்படுகிறது. 2001-ல் சி-குயியாங் சாங் என்பவரால் இந்த இதழ் முதன் முதலில் வெளியிடப்பட்டது. இந்த ஆய்விதழின் பதிப்புகள் வாரத்திற்குப் பலமுறை வெளியிடப்படுகின்றன. 2001 முதல் 2020 வரை, 60,000க்கும் மேற்பட்ட புதிய சிற்றினங்கள் இந்த ஆய்விதழில் விவரிக்கப்பட்டுள்ளன. கடந்த சில ஆண்டுகளில் இது விலங்கியல் பதிவேடு ஆய்விதழில் பட்டியலிடப்பட்ட அனைத்து புதிய உயிரலகில் சுமார் 25% ஆகும். இந்த ஆய்விதழ் அச்சு மற்றும் இணையப் பதிப்பாகக் கிடைக்கின்றன.

ஆய்விதழ் மேற்கோள் அறிக்கையிலிருந்து தற்காலிக இடைநீக்கம்
-------------------------------------------------------

இந்த ஆய்விதழில் அதிக அளவு சுய-மேற்கோள்களைப் பதிவிட்டது. இதனால் 2019இன் ஆய்விதழின் தாக்கக் காரணி 2020-ல் *ஆய்விதழ் மேற்கோள் அறிக்கைகளிலிருந்து* இடைநிறுத்தப்பட்ட 34 ஆய்விதழ்களில் இதுவும் ஒன்று. உயிரியலாளர் உரோசு மவுன்சு, புதிய சிற்றினங்கள் வகைப்பாட்டின் பெரும்பகுதியை வெளியிடும் ஒரு பத்திரிகைக்கு அதிக அளவு சுய-மேற்கோள் தவிர்க்க முடியாததாக இருக்கலாம் என்று குறிப்பிட்டார். இந்த ஆண்டின் பிற்பகுதியில் இந்த முடிவு மாற்றப்பட்டது மற்றும் சூடாக்சாவால் வெளியிடப்பட்ட இதன் துறையின் ஏராளமான ஆவணங்களைக் கருத்தில் கொண்டு சுய மேற்கோள் அளவுகள் பொருத்தமானவை என்று பின்னர் ஒப்புக்கொள்ளப்பட்டது.

மேலும் பார்க்கவும்
------------------

* *சூகீசு*, முழுமையாகத் திறந்த அணுகல் விலங்கியல் இதழ்
* *பைட்டோடாக்சா*, மக்னோலியா அச்சகம் மூலம் வெளியிடப்பட்ட ஒரு தாவரவியல் ஆய்விதழ்

மேற்கோள்கள்
-----------

1. ↑  Contributions of Zootaxa to biodiversity discovery: an overview of the first twenty years
2. ↑  Oransky, Ivan (2020-06-29). "Major indexing service sounds alarm on self-citations by nearly 50 journals". 2020-07-01 அன்று பார்க்கப்பட்டது.
3. ↑  Mounce, Ross (2020-07-03). "Suppression as a form of liberation?".
4. ↑  Major indexing service reverses decision to suppress two journals from closely followed metric

வெளி இணைப்புகள்
---------------

* அதிகாரப்பூர்வ இணையதளம்
* 

* பொதுவகத்தில் *Zootaxa* தொடர்பாக ஊடகக் கோப்புகள் உள்ளன.
* விக்கியினங்களில் *Zootaxa* பற்றிய தரவுகள்
**மலையாளங் காடு ஐயனார் கோவில்** இலங்கையின் வடக்கு மாகாணம் யாழ்ப்பாண மாவட்டத்தின் வலிகாமம் மேற்குப் பிரிவில் வட்டுக்கோட்டை தொகுதியில் அராலி பிரிவில் அராலி கிழக்கு என்ற இடத்தில் அமைந்துள்ளது. அராலிப் பாலத்தில் இருந்து தெற்கே கால் மைல் தூரத்தில் அராலித் துறைமுகத்துக்கு செல்லும் வீதியில் வழுக்கை ஆற்று கடற்கரை ஓரமாக இது அமைந்துள்ளது.

இவ்வாலயத்தின் சிறப்புத் திருவிழா ஆனி உத்தரம் ஆகும். முதலாம் நாள் கொடி ஏற்றமும், 6-ஆம் நாள் கப்பல், 7-ஆம் நாள் வேட்டை, 8-ஆம் நாள் சப்பரம், 9-ஆம் நாள் தேர், 10-ஆம் நாள் ஆனி நடேசர் உத்தரம் தீர்த்தம், 11-ஆம் நாள் பூங்காவனம், 11 நாட்களும் அன்னதான சபையால் அன்னதானம் வழங்கப்படுகின்றது. 11 நாட்களும் அன்ணா விளையாட்டுக்கழகம் தாகசந்தி சேவை நடத்திவருகின்றனர். கார்த்திகை மாதம் மாலை அணிந்து நோன்பு நோக்கப்படும். தை முதல் நாள் மகரஜோதி பூசை நடைபெறும். நல்லூர் 16-ஆம் திருவிழா சாயங்கால பூசையினை இவ் ஆலய நிர்வாகத்தினர் செய்து வருகின்றனர்

*சித்திரை மாதம்* சித்திரை வருடப்பிறப்பு, சித்திரபுத்திரர் நாயனார் கதை, சித்திரை உத்திரம். *வைகாசி மாதம்* வைகாசி உத்திரம். *ஆனி மாதம்* கொடி ஏற்றத்திருவிழா, ஆனி நடேஸ்வரர் உத்திரம், *ஆடி மாதம்* ஆடி உத்திரம், *ஆவணி மாதம்* ஆவணி உத்திரம், விநாயகர் சதுர்த்தி, *புரட்டாதி மாதம்* நவராத்திரி, புரட்டாதி உத்திரம், *ஐப்பசி மாதம்* கந்தசட்டி, ஐப்பசி உத்திரம், *கார்த்திகை மாதம்* கார்த்திகை விளக்கீடு, சபரி மாலை அணிதல், கார்த்திகை உத்திரம், *மார்கழி மாதம்* மார்கழி உத்திரம், திருவெம்பாவை, *தை மாதம்* தைப்பொங்கல், மகரஜோதி, தைப் பூசம், தைக்குளிர்த்தி, தை உத்திரம். *மாசி மாதம்* மாசி மகம், மாசி சிவராத்திரி, மாசி உத்திரம். *பங்குனி மாதம்* பங்குனி உத்திரம்.

மேற்கோள்கள்
-----------
**கோபசந்திரம் வெங்கட்ரமணசாமி கோயில்** அல்லது **தட்சிண திருப்பதி** என்பது தமிழ்நாட்டில் கிருஷ்ணகிரி மாவட்டம், கிருட்டிணகிரி ஒசூர் தேசிய நெடுஞ்சாலையை ஒட்டி கோபசந்திரம் என்னும் ஊரில் அமைந்துள்ள பெருமாள் கோயிலாகும்.

கோயில்பற்றிய கதை
----------------

ஏறக்குறைய 300 ஆண்டுகளுக்கு முன்பு கோட்டகுட்டை என்ற சிற்றுரில் அண்ணன் தம்பி என இருவரும் குடும்பத்துடன் வாழ்ந்துவந்தனர். இருவரும் திருப்பதி ஏழுமலையானின் பக்தர்களாக இருந்தனர். இதில் அண்ணன் கால்நடையாக நடந்து திருப்பதிக்குச் சென்று தரிசனம் செய்து வருவார். அண்ணன் வந்தபிறகு தம்பி கால்நடையாக திருப்பதி பெருமாளை சேவிக்கப் புறப்படுவார். இவ்வாறு மாறிமாறி இருவரும் திருப்பதி சென்றுவருவர். இவ்வாறான நிலையில் அண்ணனுக்கு உடல்நிலை சரியில்லாமல் போனது. அதனால் திருவேங்கடவனை தரிசிக்க இயலவில்லையே என வருந்தினார். ஒரு நாள் அண்ணனின் கனவில் தோன்றிய வேங்கடவன் உன் பக்திக்கு இணங்க நீ வசிக்கும் இடத்திற்கு அருகிலேயே சுயம்புவாக எழுந்தருள்வதாக கூறினார். இந்திலையில் ஆநிரைகளை மேய்ச்சலுக்கு அழைத்துச் சென்ற தம்பி ஒரு மாடுமட்டும் மாலைவேளைகளில் ஒரு புதருக்குள் சென்று மறைவதைக் கண்டு அண்ணனிடமும், ஊராரிடம் கூறி அங்கு அழைத்துச் சென்றார். அவர்கள் அந்த இடத்துக்குச் சென்று பார்த்தபோது புதரில் உள்ள சுயம்புவடிவிலான சிலைமீது அந்த மாடு தன் முகத்தை வைத்து படுத்திருந்தது. இதைக்கண்டவர்கள் சுயம்புவடிவில் தோன்றியது வேங்கடவனே என உணர்ந்து அவ்விடத்தில் கோயில் கட்டி வழிபடத் துவங்கினர்.

கோயில் அமைப்பு
--------------

இக்கோயிலில் திருப்பதியில் உள்ளதுபோல நின்ற நிலையில் பெருமாள் அருள்பாலிக்கிறார்.
இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

வழிபாடு
-------

இக்கோயிலில் இரண்டுகாலப் பூசை நடக்கின்றது. ஒவ்வோராண்டும் தெலுங்கு வருடப்பிறப்பின் 11 ஆம் நாளில் இருந்து நான்கு நாட்கள் திருக்கல்யாண உற்சவம், ஸ்ரீவாரி அபிசேகம், ஊஞ்சல் உற்சவம், தேர்த் திருவிழா, பல்லக்கு உற்சவம், தெப்பத் திருவிழா, சயன உற்சவம் என சிறப்பாக விழா கொண்டாடப்படுகிறது. மேலும் ஒவ்வோராண்டும் வைகுண்ட ஏகாதசியும் சிறப்பாக கொண்டாடப்படுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். 19 பெப்ரவரி 2017 அன்று பார்க்கப்பட்டது.
2. ↑  "மூன்று மாநில மக்களின் குலதெய்வம்!". *கட்டுரை*. தினமலர். 1 ஏப்ரல் 2016. 1 சூலை 2018 அன்று பார்க்கப்பட்டது.
3. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். 19 பெப்ரவரி 2017 அன்று பார்க்கப்பட்டது.
4. ↑   *திருக்கோயில்கள் வழிகாட்டி கிருஷ்ணகிரி மாவட்டம்*. தர்மபுரி: தமிழ்நாடு அரசு இந்து சமய அறநிலையத்துறை. 2014 ஆகத்து. பக். 42-44.
**ஒரூஉத்தனார்** சங்ககாலப் புலவர்களில் ஒருவர். இவரது பாடலாகக் கிடைத்துள்ளது ஒரே ஒரு பாடல். அது புறநானூற்றில் 275 -ஆம் பாடலாக உள்ளது. அந்தப் பாடல் எருமை மறம் என்னும் துறையைச் சார்ந்தது. பெரும்படையின் நடுவே நனியொருவனாக எதிர்த்து நின்று போரிடுவது எருமை மறம். ஒருவித தனியொருவன் போரிடுவதைப் பாடியதால் இவர் ஒரூஉத்தனான் எனப் பெயர் சூட்டப்பட்டுள்ளார். ஒரூஉ = ஒருவி நில். தனித்து நில்.

பாடல் தரும் செய்தி
------------------

எருமை போன்று அசையாத் தன்மையோடு தனியொருவனாக எதிர்த்து நின்று அவன் போரிடுகிறான். கன்றுக்காகக் காட்டில் தாய்ப்பசு முன்னின்று போராடுவது போலத் தன் தோழனுக்காகப் போரிடுகிறான். அவன் தலையுச்சியில் தும்பை மாலை. இடையிலே கொடுந்திரையாகக்(கச்சமாக) கட்டிய ஆடை. வேந்தன் விரும்பியதைத் தானும் சொல்லி ஒத்துச் செயல்படுதல் இவன் வழக்கம். சினங்கொண்டு தாக்கும் கூவை என்னும் படை அணிவகுப்பைத் தன் வேலால் பிளந்துகொண்டு முன்னேறுகிறான். பகைவர்கள் இவனிடமிருந்து பாதுகாத்துக்கொள்ளுங்கள், பாதுகாத்துக்கொள்ளுங்கள், இவன் யாரையும் பாதுகாக்கமாட்டான். யானை தன்னைப் பிணித்திருந்த சங்கிலியை இழுத்துக்கொண்டு செல்வது போல இவன் சன் சரிந்த குடலைக் கையில் பிடித்துக்கொண்டு போரிடுகிறான்' என்று கதறினர்.
**கோபலின்** (*Copaline*) என்பது இயற்கையாகத் தோன்றும் ஒரு கரிமப் பொருளாகும். கோபலைட்டு, புதைபடிவ பிசின், அய்கேட்டு பிசின் என்ற பெயர்களாலும் இக்கரிமச் சேர்மம் அடையாளப்படுத்தப்படுகிறது. இயற்கையில் வெளிர் மஞ்சள் நிறத்தில் ஒழுங்கற்ற துண்டுகளாக காணப்படுகிறது. அய்கேட்டு குன்றில் காணப்படும் இலண்டன் களிமண் இதற்கு எடுத்துக்காட்டாகும் .

புதிதாக உடைக்கப்படும்போது இச்சேர்மம் பிசின் தன்மையுடன் கூடிய அரோமாட்டிக் மணத்தைக் கொண்டிருக்கிறது. மிதமான வெப்பநிலையிலேயே இது ஆவியாகிறது. எளிதில் தீப்பற்றி புகையை உண்டாக்கும் மஞ்சள் நிற சுவாலையுடன் எரிகிறது. அரிதாக சாம்பலை விட்டுச் செல்கிறது .

கோபல் என்னும் மரவகையின் பகுதியாக கனிமப்படுத்தப்பட்ட பகுதியே கோபலின் என்ற கனிமமாகும்.

மேற்கோள்கள்
-----------

1. ↑   ஒன்று அல்லது மேற்பட்ட முந்தைய வரிகள்  தற்போது பொது உரிமைப் பரப்பிலுள்ள நூலிலிருந்து உரையைக் கொண்டுள்ளது:  "Copalite". *பிரித்தானிக்கா கலைக்களஞ்சியம்* (11th). (1911). Cambridge University Press.
2. ↑  WordNet Dictionary (derived from the Webster's Revised Unabridged Dictionary (1913 version) by the C. & G. Merriam Co. Springfield, Massachusetts, USA).
**கோன்ஸ்கோவோலா** என்பது போலந்து நாட்டின் தென்பகுதியில் பாயும் குரோவ்க்கா ஆற்றங்கரையில் புலாவி, லூபிலின் ஆகிய இரு நகரங்களுக்கு இடையே அமைந்துள்ள ஓர் ஊர். இவ் ஊரில் 2004 ஆம் ஆண்டுக் கணக்கெடுப்பின் படி 2188 மக்கள் வாழ்கிறார்கள். இவ் ஊரின் பெயரில் உள்ள வோலா (Wola) என்பது ஊர், சிற்றூர் என்னும் பொருள் கொண்டது. ஊர்ப்பெயரை நேரடியாக மொழிபெயர்த்தால் குதிரையின் விருப்பம் அல்லது குதிரையின் உள்ள உறுதி என்று பொருள்படுமாம். *யான் கொனினா* அல்லது *யான் கோனிஸ்கி* (Jan Koniński) என்னும் ஒருவருக்குச் சொந்தமான ஊர் (வோலா) என்பதால் கோன்ஸ்கோவோலா எனப் பெயர் பெற்றது என்றும் கூறுவர். இவ்வூரின் பெயர் 1442ல் பதிவாகியுள்ளது. முன்னர் இவ்வூரின் பெயர் விட்டோவ்ஸ்கா வோலா என்பதாகும்.

ஹென்றிக் சியென்க்கீவிக்ஸ், என்னும் நோபல் பரிசு பெற்ற போலந்து எழுத்தாளர் தன்னுடைய "நெருப்புடனும் வாளுடனும்" (With Fire and Sword) என்னும் வரலாற்றுப் புதினத்தில் இவ்வூரைப்பற்றி ஒரு குறிப்பு தந்துள்ளார்.

வெளி இணைப்புகள்
---------------

* சோபிட்டோர் (Sobibor) வலைத்தளத்தில் போக்குவரத்துப் பட்டியலில்
* கோன்ஸ்கோவோலா - போர்க்கால ஒளிப்படங்கள் பரணிடப்பட்டது 2007-03-11 at the வந்தவழி இயந்திரம்
* கோன்ஸ்கோவோலா வரலாறு பரணிடப்பட்டது 2019-03-27 at the வந்தவழி இயந்திரம்

51°25′N 22°03′E﻿ / ﻿51.417°N 22.050°E﻿ / 51.417; 22.050
**சூசன் பிரவுன் அந்தோனி** (*Susan B. Anthony*, பெப்ரவரி 15, 1820 – மார்ச் 13, 1906) என்பவர் அமெரிக்க சமூக சீர்திருத்தவாதி மற்றும் பெண்கள் உரிமை ஆர்வலர் ஆவார். இவர் பெண்கள் வாக்குரிமை இயக்கத்தில் முக்கிய பங்கை வகித்தவர். சமுதாய சம உரிமைக்காகப் போராடிய குடும்பத்தில் பிறந்த அவர் தன்னுடைய 17 ஆம் வயதில் அடிமை முறைக்கெதிராகப் போராடினார். 1856 இல் அடிமை முறைக்கெதிரான நியூயார்க் நகர அமைப்பின் முகவராக நியமிக்கப்பட்டார். மது குடிப்பதையும் எதிர்த்துப் பரப்புரை செய்தவர் ஆவார்.

1872 இல் சூசன் அந்தோனி அவரது பிறந்த இடமான இரோசெசுட்டரில் தேர்தலில் வாக்களித்தமைக்காக கைது செய்யப்பட்டார். இவர் மீதான வழக்கு விசாரணை அக்காலத்தில் பெரிது பிரசாரப்படுத்தப்பட்டது. இவருக்கு $100.00 தண்டம் விதிக்கப்பட்டது. ஆனாலும் அவர் தண்டம் கொடுக்க மறுத்துவிட்டார். பின்னர் அவர் மீத்கான வழக்கு தள்ளுபடி செய்யப்பட்டது. 1878 இல், அமெரிக்க சட்டமன்றம்|அமெரிக்க சட்டமன்ரத்தில்]] பெண்களுக்கு வாக்குரிமை வழங்குவதற்கான திருத்தச் சட்டமூலத்தைக் கொண்டு வர முயற்சி செய்தார். மேலவை உறுப்பினர் ஆரன் சார்செண்ட் என்பவர் இத்திருத்ததை அறிமுகப்படுத்தினார். இறுதியில் 1920 ஆம் ஆண்டில் 19-வது திருத்தச்சட்டம் மூலம் பெண்களுக்கு வாக்குரிமை வழங்கப்பட்டது.

மேற்கோள்கள்
-----------

1. ↑  Gordon (2005), pp. 11, 13, 29
2. ↑  Hewitt (2001), p. 212
3. ↑  Gordon (2005), p. 47
4. ↑  Gordon (2005), p. 18
5. ↑  "Senators to Vote on Suffrage Today; Fate of Susan B. Anthony Amendment Hangs in Balance on Eve of Final Test". *The New York Times*. September 26, 1918. .
6. ↑  Doig, Leslie L. (2008). Smith, Bonnie G.. ed. *The Oxford Encyclopedia of Women in World History*. Oxford University Press. பக். 115. பன்னாட்டுத் தரப்புத்தக எண்:978-0-19-514890-9. .

நூல்கள்
-------

* Bacon, Margaret Hope (1986). *Mothers of Feminism: The Story of Quaker Women in America*. San Francisco: Harper & Row. ISBN 0-06-250043-0
**திருவாவடுதுறைப் புராணம்** என்பது திருவாவடுதுறைத் தலத்தின் பெருமை கூறும் நூல். இந்நூலை இயற்றியவர் சாத்திரம் சாமிநாத முனிவர். இந்நூலுக்குத் **துறைசைப் புராணம்** என்ற வேறு பெயரும் உண்டு.

நூல் வரலாறு
-----------

திருக்கயிலாயத்தில் சதுரங்க விளையாட்டில் வெற்றி பெற்ற அம்பிகைக்குச் செருக்கு ஏற்பட்டது. அச்செருக்கை அடக்க பசு உருவம் தந்தார் சிவன். அப்பசு உரு நீங்கப்பெற்ற தலம் ஆவடுதுறை. ஆ+ அடு+ துறை, ஆ- பசு, அடு- நீங்கிய, துறை- இடம். இத்தல வரலாறு, திருமூலர், திருமாளிகைத் தேவர் வரலாறுகள் உட்பட பல செய்திகள் இப்புராண நூலில் இடம் பெற்றுள்ளன. இந்நூல் ஓலைச் சுவடி திருவாவடுதுறை ஆதீனச் சரஸ்வதிமகால் நூலகத்தில் பாதுகாக்கப் பெற்றுள்ளது.

நூலமைப்பு
---------

இந்நூல் அறுபத்தெட்டு அத்தியாயங்களைக் கொண்டது. இதனுள் 2560 செய்யுட்கள் உள்ளன. அநாதிமுத்திச் சேத்திர காண்டம், ஆவடுதுறைக் காண்டம், தியாகேசபுரக் காண்டம் எனும் மூன்று காண்டங்களை உடையது. முதற்காண்டத்தில் 26 அத்தியாயங்களும் இரண்டாவது காண்டத்தில் 10 அத்தியாயங்களும் மூன்றாவது காண்டத்தில் 32 அத்தியாயங்களும் உள்ளன. ஒவ்வொரு காண்டத்தின் தொடக்கத்திலும் தோத்திரக்கவி அமைந்துள்ளது.

நூலாசிரியர் வரலாறு
------------------

இந்நூலாசிரியர் சாத்திரம் சாமிநாத முனிவர், திருவாவடுதுறை ஆதீனத்து தம்பிரான் சுவாமிகளுள் ஒருவர். ஆதீனத்து பத்தாவது குருமகா சன்னிதானமாகிய ஸ்ரீவேலப்ப தேசிகரிடத்து ஞானதீட்சையும், சைவ சந்நியாசமும் பெற்றவர். வடமொழி ஸ்காந்தத்தில் உள்ள உருத்திர சங்கிதையில் கோமுத்திச் சேத்திர மகாத்மியம் கூறப்பட்டுள்ளது. அதன் தமிழ் மொழிபெயர்ப்பே இப்புராணம். இவர் இந்நூல் மட்டுமின்றி 'திருப்பெருந்துறைப் புராணம்' என்ற நூலையும் இயற்றியுள்ளார். 1763 முதல் 1787 வரையில் தஞ்சையில் ஆட்சி செய்த துளசேந்திர மகாராஜாவின் விருப்பத்திற்கிணங்க திருப்பெருந்துறைப் புராணம் இயற்றியுள்ளார்.

உரைகள்
------

இந்நூல் சுவடியில் பாடல்கள் மட்டுமே உள்ளன. இப்புராண நூல் முதன்முதலாக வசன நூலாக ஆதீனத்து 21 ஆவது குருமகா சன்னிதானம் அவர்கள் அருளாட்சியில் வெளியிடப்பட்டது. 1961 ஆம் ஆண்டு ஆதீனத்தில் சுவாமி ஞானானந்தா துறைசைப் புராண வசனம் என்ற நூல் எழுதியுள்ளார். பாடல்களைப் பிரித்து எளிய நடையில் உலகத்தமிழ் ஆராய்ச்சி நிலையம் அடிக்குறிப்புகளுடன் 2005 இல் வெளியிட்டது. தற்போது ஆதீனப்புலவர் சு.குஞ்சிதபாதம் அவர்கள்' மெய்கண்டார்' எனும் ஆதீனத் திங்களிதழில் தொடர்ந்து துறைசைப் புராண நூல் பாடல்களுக்கு உரை எழுதி வருகின்றார்கள்.

உசாத்துணைகள்
------------

* முனைவர் வே. இரா. மாதவன், 'திருவாவடுதுறைப் புராணம்' உலகத் தமிழாராய்ச்சி நிறுவனம், சென்னை
* ஆன்மீகம் பலன் (தினகரன்) டிசம்பர் 1-15, 2016
* எஸ். ஜெயசெல்வன், வேள்விக்குப் பொருள் ஈந்த வேதநாயகன் - பக். 90, 91
**ரெங்கநாதன் சீனிவாசன்** (*Renganaden Seeneevassen*, 11 ஏப்ரல் 1910 – 5 சூன் 1958) மொரிசியசு தமிழ் அரசியல்வாதியும், நாடாளுமன்ற உறுப்பினரும், அமைச்சரும் ஆவார்.

வாழ்க்கைச் சுருக்கம்
--------------------

ரெங்கநாதன் 1910 ஆம் ஆண்டில் போர்ட் லூயிஸ் நகரில் பிறந்தார். இவரது தந்தை தமிழ்நாட்டில் பிறந்து மொரீசியசில் குடியேறியவர். தாயார் மொரிசியசுத் தமிழர். தனது ஆரம்பப் படிப்பை தலைநகரில் உள்ள இங்கிலாந்து திருச்சபையின் ஆதரவில் இயங்கி வந்த பாடசாலை, மத்திய ஆண்கள் அரசுப் பாடசாலை ஆகியவற்றில் கல்வி கற்று, பின்னர் இடைநிலைக் கல்வியை ரோயல் கல்லூரியிலும் கல்வி கற்றார்.

1935 இல் இலண்டன் பொருளாதாரப் பள்ளியில் சேர்ந்து சட்டம் பயின்றார். பள்ளியில் படிக்கும் போது இவருக்கு பிரபலமான அரசியல்வாதிகளின் தொடர்பு ஏற்பட்டது. 1940 ஆம் ஆண்டில் இவர் சட்டத்தில் இளங்கலைப் பட்டத்தைப் பெற்றார். அதே ஆண்டு டிசம்பரில் மொரிசியசு திரும்பி உள்ளூரில் வழக்கறிஞராகப் பணியாற்ற ஆரம்பித்தார். போர்ட் லூயிசு மாநகரசபையில் உறுப்பினராகத் தேர்ந்தெடுக்கப்பட்டார்.

அரசியலில்
---------

1944 ஆம் ஆண்டில் ஆளுனர் சேர் டொனால்டு மெக்கன்சியினால் சட்டசபை உறுப்பினராக நியமிக்கப்பட்டார். மொரிசியசின் 1948 ஆம் ஆண்டு அரசியலமைப்பை உருவாக்குவதற்கு பங்களிப்பு செய்தார். 1948 சட்டசபைத் தேர்தலில் தொழிற் கட்சியின் சார்பில் போட்டியிட்டு வெற்றி பெற்றார். 1953 ஆம் ஆண்டுத் தேர்தலிலும் போட்டியிட்டு வெற்றி பெற்றார். ஐக்கிய இராச்சியத்தின் இரண்டாம் எலிசபெத் மகாராணியின் முடிசூட்டு விழாவில் மொரிசியசு அரசு சார்பில் பங்கெடுத்தார், 1955 இல் லண்டனில் நடைபெற்ற மொரிசியசு தொழிற் கட்சியின் மாநாட்டில் கலந்து கொண்டார்.

1957 சூலையில் மொரிசியசின் முதலாவது அமைச்சரவையில் கல்வி அமைச்சராக சேர்த்துக் கொள்ளப்பட்டார்.

மறைவு
-----

ரெங்கநாதன் சீனிவாசன் 1958 ஆம் ஆண்டில் போர்ட் லூயிசில் காலமானார். மொரிசியசு அரசு இவரது படம் பொறிக்கப்பட்ட 100 ரூபாய் நாணயத் தாளை வெளியிட்டது. ரெங்கநாதன் சீனிவாசனின் பெயரில் அரசு உயர்நிலைப் பள்ளியும் போர்ட் லூயிசு நகரில் இயங்குகிறது. இவரது நூற்றாண்டு நினைவாக மொரிசியசு அரசு முதல்நாள் அஞ்சலுறையையும் வெளியிட்டது.

மேற்கோள்கள்
-----------

1. 1 2  "Birth Centenary of Renganaden Seeneevassen (1910-2010)". 22 நவம்பர் 2010. 30 மே 2014 அன்று பார்க்கப்பட்டது.
2. 1 2 3 4 5 6  "Life of Late Renganaden Seeneevassen". ரெங்கநாதன் சீனிவாசன் அரசு உயர்நிலைப் பள்ளி. 30 மே 2014 அன்று பார்க்கப்பட்டது.
[*தொடர்பிழந்த இணைப்பு*]
3. ↑  "RENGANADEN SEENEEVASSEN: An Architect of the Mauritian Nation". 2015-07-30 அன்று மூலம் பரணிடப்பட்டது. 30 மே 2014 அன்று பார்க்கப்பட்டது.
**கோன்பவுங் வம்சம்** (**Konbaung dynasty**) pronounced: [kóʊɴbàʊɴ kʰɪʔ]), பர்மாவை இறுதியாக 1752 முதல் 1885 வரை ஆண்ட இவ்வரச மரபை முன்னர் அலோம்பர அல்லது அலௌங்பயா வம்சம் என அழைத்தனர். இவ்வரச மரபு நவீன பர்மாவை உருவாக்கியதற்கு முக்கியப் பங்கு வகித்தது. இவ்வரச மரபு தற்கால தாய்லாந்து மற்றும் தற்கால இந்தியாவின் வடகிழக்கு இந்தியாவைக் கைப்பற்றி 100 ஆண்டுகள் ஆண்டது. 

1824 -1885 முடிய நடைபெற்ற முதலாம் ஆங்கிலேய-பர்மியப் போர்களில், இந்த பர்மிய அரச மரபு முதலில் தனது ஆட்சியின் கீழிருந்த அகோம் பேரரசு, மணிப்பூர் இராச்சியம் போன்ற வடகிழக்கு இந்தியப் பகுதிகளை பிரித்தானிய இந்தியாவிடம் இழந்தது. 

பின்னர் 1852 - 1853-இல் நடைபெற்ற இரண்டாம் ஆங்கிலேயப் பர்மியப் போரில், இந்த பர்மியப் பேரரசு ரங்கூன் உள்ளிட்ட கீழ் பர்மாவை ஆங்கிலேயர்களிடம் இழந்தனர். எனவே இருநாடுகளும் யாந்தபு ஒப்பந்தம் செய்து கொண்டனர். இதன்படி பர்மிய அரசு ஆங்கிலேயர்களுக்கு பெருந்தொகை போர் ஈட்டுத்தொகையாக செலுத்த வேண்டியதாயிற்று. 

1885-இல் நடைபெற்ற ஆங்கிலேய-பர்மியப் போரில் இந்த பர்மிய அரச மரபினர் மேல் பர்மாவை ஆங்கிலேயர்களிடம் இழந்தனர். இதனால் பர்மாவில் கோன்பவுங் வம்சத்தின் முடியாட்சி வீழ்ந்தது. 1885-இல் பர்மாவில் பிரித்தானிய ஆட்சி மலர்ந்தது. பர்மா பிரித்தானிய இந்தியாவின் ஒரு மாகாணமாக 1937 முடிய விளங்கியது. பின்னர் பர்மா தனி துணைநிலை ஆளுநரின் கீழ் தனி காலனி நாடானது. 1948-இல் பர்மா பிரித்தானியர்களிடமிருந்து விடுதலை ஆனது.

### கோன்பவுங் வம்சத்தின் பர்மாப் பேரரசின் ஆட்சியாளர்கள்

1. அலௌங்பயா - (1752 - 1760)
2. நவுங்தவுக்கி - (1760 – 1763)
3. சிங்பிஉசின் (1763–1776)
4. சிங்கு - (1776–1781)
5. பவுங்கா - 1782
6. போதவ்பயா (1782–1819)
7. பாகிய்தாவ் - 1819–1837
8. தாராவதி - 1837–1846
9. பாகன் - 1846–1853
10. மிண்டோன் - 1853–1878
11. திபாவ் மின்- 1878–1885

இதனையும் காணக
-------------

* ஆங்கிலேய-பர்மியப் போர்கள்
* யாந்தபு ஒப்பந்தம்
* பர்மாவில் பிரித்தானிய ஆட்சி

மேற்கோள்கள்
-----------

1. 1 2  Harvey 1925, ப. 333.
**அம்மாசத்திரம் சப்தரிஷீஸ்வரர் திருக்கோயில்** தஞ்சாவூர் மாவட்டம், கும்பகோணத்திற்கு அருகமைந்துள்ள அம்மாசத்திரம் கிராமத்தில் உள்ளது. இந்தக் கோயிலுக்கு மராட்டிய மன்னர் சரபோஜி திருப்பணிகளை மேற்கொண்டுள்ளார். இது பழைமையான சிவபெருமான் திருக்கோயிலாகும்.

இத்திருக்கோயில் காலபைரவர் வழிபாட்டுக்குச் சிறந்த தலமாகக் கூறப்படுகின்றனது.

தலவரலாறு
--------

சப்தரிஷிகளான மரீசி, அத்திரி, புலத்தியர், பிருகு, ஆங்கிரசர், வசிஷ்டர், பரத்வாஜர் ஆகியோர் இத்திருத்தலத்தில் வழிபட்டதால் இத்தல சிவபெருமானுக்கு சப்தரிஷீஸ்வரர் என்ற திருப்பெயர் ஏற்பட்டது. ருத்ராட்சப்பந்தலின் கீழ் அமைந்துள்ளார். 

### பவிஷ்யோத்தர புராணம்

பவிஷ்யோத்தர புராணம், காசியில் உள்ளோரின் பாவங்களையும் போக்கும் சக்தி கொண்டவராக இத்தல காலபைரவரைக் குறிப்பிடுகின்றது.

நவக்கிரக சக்கரம்
----------------

ஞானாம்பிகை அம்பாள் சந்நிதி மண்டப உட்புற விதானத்தில் 12 ராசிகள் அமைக்கப்பட்டு, நடுவில் பக்கத்திற்கு ஒன்பது கட்டம் என 81 கட்டங்களும், ஒவ்வோர் கட்டத்திலும் தமிழ் எண்கள் ஒன்றிலிருந்து ஒன்பது வரை பொறிக்கப்பட்டு, எவ்விதம் கூட்டினாலும் 45 என்ற எண் வருமாறு அமைக்கப்பட்டுள்ளது. நவக்கிரகங்களின் சுழற்சியைக் குறிக்கும் விதமாக அமைந்த அரிய வடிவமைப்பு இந்த நவக்கிரகச் சக்கரம்.

பரிகார தலம்
-----------

மனநிலை பாதிப்பு, தீயசக்தியால் பாதிப்பு, செய்வினை தோஷங்கள், அமைதியின்மை முதலான பல துன்பங்களுக்கு தேய்பிறை அஷ்டமியில் இத்தல பைரவருக்கு வழிபாடு செய்வது நிவர்த்தி தரும் என்று ஓலைச்சுவடிகள் தெரிவிக்கின்றன.

தேவஸ்தான கோயில்
---------------

தஞ்சாவூர் அரண்மனை தேவஸ்தானத்திற்கு  உட்பட்ட 88 கோயில்களில் இக்கோயிலும் ஒன்றாகும்.

மேற்கோள்கள்
-----------

1. 1 2 3 4 5 6 7 8  குமுதம் ஜோதிடம்; 25.02.2011; காலமனைத்தையும் கடந்த காலபைரவர் ஷேத்திரம்; பக்கம் 3-7
2. ↑   தஞ்சாவூர் அரண்மனை தேவஸ்தானத்தைச் சேர்ந்த ஆலயங்கள், தஞ்சை இராஜராஜேச்சரம் திருக்குட நன்னீராட்டுப் பெருவிழா மலர், 1997